मैं दाद देता हूं कि संगोष्ठी में मौजूद चीनी-पक्ष के विद्वतजन ने, बावजूद इसके, पूरे धैर्य से मेरी बातें सुनीं-गुनीं कि मैं उनकी तरह न तो कोई शोधार्थी हूं और न भारत-चीन संबंधों का विशेषज्ञ। मेरा नज़रिया एक आम भारतीय का नज़रिया था और उसे बताने का तरीका भी राजनयिक कुलीनता से परे पत्रकारीय अक्खड़पन से सराबोर था। मगर मैं ने पाया कि जब संगोष्ठी में मौजूद लोगों ने पौन घंटे तक मुझ पर अपने सवाल दागे तो उनमें से किसी के मन में मेरी, यानी भारत की, अवमानना का कोई भाव नहीं था। असलियत और ग़लतियों का अहसास उन्हें भी था। उनके भी अपने मसले थे। वे उन्होंने ज़ोर दे कर उठाए। मगर मुझे वे दुराग्रही नहीं लगे। वे भारत के प्रति शत्रु-भाव से भरे हुए नहीं थे। वे भारत से ताल-मेल के लिए कई मील चलने को तैयार लगते थे।